Iná irìcu yái èeri idàbéerica nàwacáidacawa irìcu níái judíonáica,
nayáacaténá pan càmíiri namàni levadura yèewisá,
nanúacatáica oveja nayáapináwa,
yá néenialíca,
Jesús yéewáidacalénái isutá yéemìawani,
náimaca irí:
“¿Aléná piwàwa wachùnìaca capìi irìcu wayáacatáipináca?”
Yá Jesús ichùulìaca pucháiba yéewáidacalénáiwa,
íimaca nalí:
“Pìacuéwa yàcalé irìculé.
Nérépiná imusúacuéwa píipunita abéeri asìali itéeri úni catùalìcu.
Pìacuéwa yáamiwa.
Iná alénácaalíta capìi iwàlùawa,
yá píimapinácuéca capìi íiwacali irí:
‘Wáiwacali iwàwa yáalíacawa alénápiná imàdáaná irìculéca yái iyáapiná iyáacaléwa yéewáidacalénái yáapichawa.’
Yá capìi íiwacali yáasáidapinácué pirí abéeri capìi imàdáaná manuíri chènunibàa idéeri màulenáca.
Yá néenica,
pimànicué walí yàacàsi yái wayéeripináca.”
Yá nàacatéwa níái pucháiba Jesús yéewáidacalénáica yàcalé irìculé.
Iná nawàlùacaalíwa yàcalé irìculé,
yá càicata wawàsi ichàbacawa macáita càide iyúwa Jesús íimáanáté nalí.
Yá namànicaté yái yàacàsi nayéeripináca néenialí.
Iná idécaalí catáca,
yá Jesús yàanàaca náapicha níái doce yéewáidacalénáicawa.
Iná idècunitàacá nayáaca,
yá Jesús íimaca nalí:
“Báisítacué núumaca pirí:
Siùcade,
abéeri péenápinácué,
yái yèepùadapiná núa nùuwidenái iríwa,
quéwa siùcatàacáwa,
chácata iyáa iyáacaléwa wáapicha.”
Yá achúmacaté nawàwa,
íná nasutáca néemìawani,
náalimáwanamata,
náimaca irí:
“¿Núapinásica?”
Jesús íimaca nalí:
“Abéeri péenáta,
píacué doceca,
yái yáapúadéerica núapicha yàasu paniwa nuquirápieli irìculé.
Quéwa báisíta,
iwàwacutápiná yéetácawa yái asìali Dios néeséerica càide iyúwa Dios itàacái íimáaná.
Quéwa yùuwichàapinácawa yái asìali yèepùadéericani manuísíwata.
Cayábasítani càmicaalíté asáitani.”
Iná idècunitàacá nayáaca,
yá Jesús yeedáca pan,
yá yàaca Dios irí cayábéeri.
Néese,
yá imáalàaca pan ìwalé,
yá iwacùaca nàwalini,
íimaca nalí:
“Peedácuéni,
piyáacuéni.
Yácata nuiná yái.”
Néese,
yá yeedáca abéechúa bacàa achúméechúa uva ituní ìyéechúa irìcu,
yá yàaca Dios irí cayábéeri ìwali.
Néese,
yá ichàbáidaca úa yéewáidacalénái iríwa nàiracaténá ulìcuíse macáita.
Yá íimaca nalí:
“Yácata nuíraná yái,
yéewacaténácué Dios yàasunáica pía.
Iná nuétápinácawa madécaná wenàiwicanái ìwaliná.
Báisítacué núumaca pirí:
Càmita quirínama nuìrapinácuéca píapicha yái uva ìyacaná ituníca iwéréta wàanàayacacawa Dios icùacatalé yàasunái wenàiwicawa.”
Néese idécanáamité nacántàaca,
yá nàacatéwa dúli Olivos néré.